1995-ம் ஆண்டு. பத்திரிகை ஒன்றில் டேனி ஹில்லிஸ் என்னும் கணினி விஞ்ஞானி ஒருவர் இப்படி எழுதுகிறார். "நான் ஒரு கடிகாரம் உருவாக்க வேண்டும். அது வருடத்திற்கு ஒருமுறை மட்டுமே தன் முள்ளை நகர்த்த வேண்டும். பத்தாயிரம் ஆண்டுகள் அது ஓட வேண்டும். ஒவ்வொரு நூற்றாண்டு முடியும் போதும், உள்ளேயிருக்கும் குக்கூ பறவை வெளியே வந்து ஒலி எழுப்ப வேண்டும்" இதை அவர் வெறும் கனவாக, ஓர் ஆசையாக நிறுத்திக்கொள்ளவில்லை. லட்சியமாக எடுத்துக்கொள்கிறார். அடுத்த ஆண்டே லாங் நவ் ஃபவுண்டேஷன் (Long Now Foundation) என்ற லாப நோக்கமற்ற நிறுவனம் ஒன்றைத் தொடங்குகிறார். இதன் முக்கிய நோக்கமே அந்தக் கடிகாரத்திற்கு உயிர் கொடுப்பதுதான். மூன்று வருட ஆராய்ச்சிக்குப் பிறகு, 1999-ம் ஆண்டு, அந்தக் கடிகாரம் எப்படியிருக்கும் என்பதற்கான ஒரு மாதிரியை (prototype) உருவாக்குகிறார். அதுவே 8 அடி (2.4 மீட்டர்) இருந்தது. அடுத்துப் பிறக்கவிருக்கும் ஆண்டு மில்லேனியம் (2000) என்பதால் லண்டன் அறிவியல் அருங்காட்சியகம் அதை எடுத்துக் காட்சிப்படுத்திக் கொண்டது.